《建炎己酉冬自婺女携家至临海岁首泛舟憩天柱精舍谒吴君文叟山林感泉石之胜叹城邑之人沈酣势利不知山中之乐也》
宋代·苏迟

列嶂峥嵘植翠屏，寒泉绿净浸轩楹。衣巾清润玻瓈上，窗牖疏明图画成。

尘世正趋名利域，山居不识鼓鼙声。莫年忧患将何适，暂喜沧浪可濯缨。

作者简介：（?—1155）眉州眉山人，字伯充，一作伯克。苏辙长子。高宗建炎初，以右朝请大夫直秘阁，知婺州，奏减税额，父老为立生祠。后知泉州、处州。官至工部侍郎，以徽猷阁待制提举江州太平观。